O B S A H
ZHRNUTIE
I.	VÝVOJ MAKROEKONOMICKÉHO PROSTREDIA
I.1.	Prehľad súčasných trendov
I.2.	Vonkajšie prostredie a domáce očakávania
I.3.	Aktualizácia makroekonomických prognóz
II.	VÝVOJ VEREJNÝCH FINANCIÍ
II.1.	Štátny rozpočet
II.1.1.	Daňové príjmy
II.1.2.	Iné ako daňové príjmy štátneho rozpočtu
II.1.3.	Výdavky štátneho rozpočtu
II.2.	Ostatné subjekty verejnej správy a mimorozpočtové účty
II.2.1.	Mimorozpočtové účty a ŠFA
II.2.2.	Ostatné subjekty verejnej správy
III.	ODHAD SALDA VEREJNEJ SPRÁVY V METODIKE ESA95 na rok 2007

ZHRNUTIE

V nadväznosti na zverejnenú Štatistickú správu o základných vývojových tendenciách v hospodárstve SR v 1. polroku 2007 a posledné mesačné indikátory vývoja ekonomiky vypracovalo MF SR aktualizáciu svojej  predikcie o makroekonomickom a fiškálnom vývoji v roku 2007 s cieľom posúdiť ich vplyv na pozíciu verejných financií v bežnom roku. 

Najnovšie prognózy MFSR jednoznačne potvrdzujú doterajšie očakávania o pozitívnom smerovaní v hlavných oblastiach ekonomiky SR. Väčšina makroekonomických indikátorov sa vyvíja lepšie ako sa predpokladalo pri zostavovaní rozpočtu. Slovenská ekonomika rastie v roku 2007 ešte vyšším tempom ako v predchádzajúcich rokoch a to bez ohrozenia makroekonomickej stability. Očakáva sa, že rast HDP za celý rok 2007 dosiahne 8,8%, čo je v porovaní s predpokladmi rozpočtu viac o 1,4 p.b (7,4%). Ďalšou dôležitou udalosťou, ktorá dokumentuje pozitívne trendy v slovenskej ekonomike, bolo začatie plnenia maastrichtského inflačného kritéria od augusta 2007. Dvanásťmesačný priemer medziročnej inflácie HICP (indikátor relevantný pre plnenie kritéria) činil totiž v auguste  2,4 % a  dostal sa pod aktuálnu referenčnú hodnotu, ktorá bola 2,6 %. 

Hlavným cieľom vlády v oblasti fiškálnej politiky pre rok 2007 je udržať deficit verejnej správy (vrátane nákladov na financovanie 2.piliera dôchodkovej reformy) do úrovne 2,9% HDP a splniť tak jedno z  kritérií pre prijatie jednotnej európskej meny euro v roku 2009.

Schválený rozpočet verejnej správy na rok 2007 predpokladal deficit verejnej správy na úrovni 2,9 % HDP, pričom náklady dôchodkovej reformy sa odhadovali na úrovni 1,1% HDP. Súčasný odhad deficitu verejnej správy na rok 2007 (vrátane nákladov na 2.pilier) sa odhaduje na úrovni 2,5% HDP. V porovnaní so schváleným rozpočtom sa predpokladá zníženie deficitu o 0,4% HDP. Zníženie deficitu verejnej správy sa dosiahlo aj napriek tomu, že očakávaný dopad 2.piliera na verejnú správu vzrástol o 0,2% HDP na 1,3% HDP. 

Predpokladá sa, že štátny rozpočet prispeje k zníženiu deficitu sumou 8,0 mld. Sk, predovšetkým z dôvodu úspory vo výdavkoch na obsluhu štátneho dlhu a vyšších daňových príjmov. Okrem toho sa očakáva zlepšenie hospodárenia Štátnych finančných aktív a mimorozpočtových účtov (0,9 mld. Sk), štátnych fondov (0,5 mld. Sk) a Fondu národného majetku (0,2 mld. Sk). Dosiahnuté úspory u týchto subjektov verejnej správy v celkovej výške 9,6 mld. Sk budú kompenzované horším hospodárením ostatných zložiek verejnej správy vo výške 2,3 mld. Sk. Zhoršenie hospodárenia o 0,5 mld. Sk sa predpokladá v zdravotných poisťovniach, v Sociálnej poisťovni v sume 0,4 mld. Sk a najmä u VÚC v sume 1,2 mld. Sk. Schodok verejnej správy sa tak v dôsledku týchto zmien zníži oproti schválenému rozpočtu pravdepodobne o 7,1 mld.Sk.

Vyššie uvedený odhad deficitu verejnej správy vo výške 2,5% HDP už zohľadňuje dopady preklasifikovania Slovenskej televízie a Slovenského rozhlasu do sektora verejnej správy. Odhad deficitu na rok 2007 bol týmto krokom ovplyvnený v minimálne miere, keďže očakávaný negatívny dopad je na úrovni 0,01% HDP. Na druhej strane, odhad deficitu nezohľadňuje dopady možného preklasifikovania Národnej diaľničnej spoločnosti do sektora verejnej správy, keďže Eurostat v tejto veci ešte nerozhodol. V prípade, že by sa do hospodárenia verejnej správy zahrnuli aj výsledky hospodárenia Národnej diaľničnej spoločnosti, odhadovaný deficit verejnej správy by sa v roku 2007 zvýšil o dodatočných 0,2% HDP na úroveň 2,7% HDP. Avšak bez ohľadu na konečné rozhodnutie Eurostatu, splnenie maastrichtského kritéria nie je z pohľadu fiškálnej politiky ohrozené.

Aktualizácia daňových príjmov naznačuje, že v roku 2007 dosiahnutá skutočnosť len veľmi mierne prevýši rozpočtovanú úroveň. Znamená to, že na rozdiel od predchádzajúcich troch rokov, kedy skutočné daňové príjmy prevýšili rozpočtovanú úroveň vo významnej miere, v roku 2007 daňové príjmy nebudú výraznejšie vplývať na výsledný schodok verejnej správy. Udržanie rozpočtovanej úrovne deficitu, prípadne jeho ďalšie zníženie,  bude potrebné uskutočňovať cez dôslednú kontrolu na strane výdavkov verejnej správy. Osobitnú pozornosť je potrebné venovať najmä čerpaným a použitým úverom samospráv, ktoré mali spolu s použitím zostatkov z predchádzajúcich období podstatný negatívny vplyv na deficit v roku 2006. Ďalším veľkým rizikom pre odhad salda verejnej správy sú v súčasnosti vývoj pohľadávok a záväzkov subjektov sektora verejnej správy (predovšetkým u obcí a VÚC). 

Súčasný odhad deficitu verejnej správy vytvára relatívne malú rezervu voči referenčnej maastrichtskej hodnote, pričom je potrebné zobrať do úvahy aj možné negatívne dopady spomínaných rizík. Z uvedeného dôvodu by do konca roka 2007 nemalo dôjsť k žiadnym opatreniam nad rámec schváleného rozpočtu, ktoré by mali dodatočný negatívny dopad na saldo verejnej správy. Ministerstvo financií preto nevidí priestor pre navýšenie výdavkov štátneho rozpočtu o povolené 1% v zmysle zákona o štátnom rozpočte na rok 2007.
I.	
I.	VÝVOJ MAKROEKONOMICKÉHO PROSTREDIA
I.1.	Prehľad súčasných trendov 
Hospodársky rast a trh práce  

Po historicky najvyšších rastoch z posledných dvoch kvartálov minulého roka (9,8% a 9,6%) dosiahol rast HDP v 1. polroku 2007 opäť silnú úroveň, 9,2%. Rast sa v porovnaní s 1. a 2. kvartálom 2006 opäť zrýchlil, a to o 2,3 a 2,7 percentuálneho bodu (p.b.). Zrýchľovanie hospodárskeho rastu Slovenska na ročnej úrovni teda pokračuje a postupne odráža efekty štrukturálnych reforiem, konsolidácie verejných financií a zvyšovania konkurencieschopnosti. Súčasne sa výkon ekonomiky pohybuje na udržateľnej úrovni, počnúc rokom 2006 približne vo výške potenciálneho produktu. Potvrdzuje sa tak silný a zdravý rast ekonomiky SR s dobrým základom pre ďalšiu konsolidáciu verejných financií.  

Pohľad do štruktúry agregovaného dopytu ukazuje, že ekonomika SR  je ťahaná tak domácim ako aj zahraničným dopytom. Konečná spotreba domácností rástla v 1. polroku 2007 rýchlejšie ako pred rokom, s tempom 6,9%. Podporovaná bola rastom reálnych miezd a zamestnanosti, ktorý pokračoval nielen vďaka tvorbe pracovných miest v domácej ekonomike, ale aj vďaka rastu počtu pracujúcich v zahraničí. Spotrebu domácností okrem toho pozitívne podporujú aj stále rastúce úvery. Na druhej strane, veľmi priaznivo sa vyvíjajúca situácia na trhu práce dáva priestor aj pre zvyšovanie miery úspor domácností. Tvorba hrubého fixného kapitálu vzrástla o 6,9%, čo signalizuje dobré vyhliadky pre ďalší rast ekonomiky. Dynamika sa síce v poslednom štvrťroku mierne spomalila, avšak oproti porovnateľnému obdobiu minulého roka (2.Q.2006) je takmer dvojnásobná.

Z hľadiska odvetvovej štruktúry bol rast HDP v 1.polroku 2007 generovaný už tradične najmä výrobou strojov, elektrických zariadení a dopravných prostriedkov (príspevok 4,7 p.b.). Kompozitný indikátor rastu reálnych tržieb vo vybraných odvetviach (VO), ku ktorému z veľkej časti prispieva výroba dopravných prostriedkov a veľkoobchod, taktiež indikuje pokračovanie dynamického rozvoja ekonomiky.

Automobilová výroba sa rozbieha
(vývoj trendov medziročného rastu po mesiacoch)		Vážený reálny rast tržieb vo vybraných odvetviach značí  ďalší rozvoj dynamiky reálneho rastu HDP 	
			
Zdroj: ŠÚ SR, MF SR		Zdroj: ŠÚ SR, MF SR	

Silný rast ekonomiky napomáha aj udržaniu pozitívnych trendov na trhu práce, ktorý pretrváva od roku 2004. Investičné aktivity vytvárajú nové pracovné miesta, čím zvyšujú počet pracujúcich a zároveň znižujú stále vysoký, ale klesajúci počet nezamestnaných. V prvom polroku 2007 sa zvýšil počet pracujúcich podľa metodiky VZPS o 2,5%, kým zamestnanosť podľa ESA  vzrástla o 2,1%. K celkovému rastu zamestnanosti najviac prispela zamestnanosť v súkromnom sektore,  zvýšil sa počet podnikateľov bez zamestnancov , avšak počet zamestnancov vo verejnom sektore klesá. Rast zamestnaných vyvolal silný pokles počtu nezamestnaných (pokles o 21,1%), čím sa miera nezamestnanosti znížila o 2,9 p.b. na jednu z najnižších historických úrovní 11,3%. Priemerná mesačná mzda v národnom hospodárstve sa nominálne zvýšila o 6,9% na úroveň 19 056 Sk. Rast reálnej mzdy (4,2%) bol viac než bezpečne krytý rastom produktivity práce (7,0%).

Na druhej strane, priaznivo sa vyvíja aj čistý zahraničný dopyt. V pozadí veľmi dobrého výsledku stojí rýchly rast exportu (20,9%) sprevádzaný menšou dynamikou importu (15,8%), tlmenou o.i. aj zníženým dovozom tovarov charakteru zásob. Rast exportu pritom súvisí s nábehom výroby v nových automobilkách a pozitívnym vývojom produkcie v elektrotechnickom priemysle. Výrazné zlepšenie tovarovej bilancie oproti roku 2006 za prvých 6 mesiacov roka 2007 odráža stav bežného účtu, ktorého schodok vo výške 40,4 mld. Sk sa medziročne znížil o viac než 20 mld. Sk.

Menové ukazovatele 

Medziročná miera CPI inflácie sa v prvom polroku 2007 znižovala z  3,0% v januári  na 2,5% v júni. Jej priemerná hodnota (2,7%) bola cca o 1,8 percentuálneho bodu nižšia ako v rovnakom období 2006. Ďalší vývoj do septembra priniesol zníženie priemernej inflácie na 2,6% a prehĺbenie diferencie na 2 p.b. V septembri sa medziročná CPI zvýšila na 2,8% a to v dôsledku zmeny cien potravín medzimesačne o 1%.  Do konca roka sa predpokladá postupné znižovanie inflácie až k 2%.

Na zlepšenie vývoja vplývala najmä skutočnosť, že na rozdiel od predchádzajúcich rokov  v januári 2007 nerástli ceny regulovaných tovarov a služieb. Nezanedbateľným rizikom pre vývoj spotrebiteľskej inflácie CPI však naďalej ostávajú trhové služby v oblasti bývania z titulu rastu tzv. imputovaného nájomného v poslednom období, čo súvisí predovšetkým so zatepľovaním bytových blokov. 

Jadrová inflácia poklesla za prvých 6 mesiacov roka o 0,4p.b z 2,9% na 2,5%. V septembri sa však dostala až na 3%, ale do konca roka by sa mala priblížiť k úrovni 2,3%. Podobný vývoj zaznamenala aj jadrová inflácia bez pohonných hmôt, ktorá bola v júni nižšia o 0,6 p.b. oproti januáru. V roku 2007 sa prejavuje výrazné zbližovanie hodnôt jadrovej, celkovej a čistej inflácie a ani do konca roka sa nepredpokladá zväčšovanie rozdielov medzi týmito hodnotami.

Dôležitou udalosťou, ktorá dokumentuje pozitívne trendy v slovenskej inflácii bolo začatie plnenia maastrichtského inflačného kritéria. Augustová medziročná miera inflácie (podľa HICP) dosiahla na Slovensku  úroveň 1,2 %. Táto úroveň bola dostačujúca na plnenie kritéria. Kĺzavý dvanásťmesačný priemer medziročnej inflácie HICP (indikátor relevantný pre plnenie kritéria) činil totiž v auguste  2,4 % a  dostal sa pod aktuálnu referenčnú hodnotu, ktorá bola 2,6 %. 

Štruktúra celkovej inflácie		Vývoj inflácie a referenčnej hodnoty	

			
Zdroj: ŠÚ SR, Eurostat			Zdroj: ŠÚ SR	

V marci a apríli 2007 NBS znižovala základnú úrokovú sadzbu, a to v obidvoch prípadoch o 0,25 p.b na konečných 4,25%. Ďalšia zmena sadzby v roku 2007 sa neočakáva. Predpokladá sa nárast sadzieb ECB na 4,25% a dorovnanie tak rozdielu medzi základnými sadzbami NBS a ECB. Dlhodobé úrokové sadzby sa v súčasnosti pohybujú na úrovniach, ktoré reflektujú deklarovaný zámer prijatia eura v plánovanom termíne k 1.1.2009. Pre ich vývoj v budúcnosti bude rozhodujúci vývoj dlhodobých úrokových sadzieb v eurozóne, pričom sa neočakávajú  výrazné výkyvy v žiadnom zo smerov do konca roka 2007. Priemerná úroková sadzba štátnych dlhopisov so splatnosťou 10 rokov by sa mala držať okolo úrovne 4,7%.

Rovnovážny posun ekonomických fundamentov v SR si vyžiadal, aby sa k 19. marcu 2007 revalvovala centrálna parita slovenskej koruny o 8,5% na 35,442 SKK/EUR (z 38,4550); po revalvácii naďalej zostáva koruna mierne silnejšia ako je centrálna parita, v júni sa pohybovala v priemere cca 4 až  5% nad paritou. Do konca roku 2007 predpokladáme stabilný vývoj kurzu SKK/EUR .

I.2.	Vonkajšie prostredie a domáce očakávania  

Vývoj vonkajšieho prostredia

V roku 2006 sa európskej ekonomike podarilo reálne vzrásť o 3%, pričom eurozóna rástla tempom 2,7%. V roku 2007 sa očakáva rast ekonomiky EÚ na úrovni 2,9% a eurozóna by mala vykázať dynamiku okolo 2,6%. Na jej pozadí treba vidieť silný rast globálnej ekonomiky, ako aj priaznivé domáce podmienky (pracovný trh, inflácia, reštrukturalizácie korporácií a akvizície, nízke úrokové miery ako aj spready pre rizikové investície). Svetová ekonomika aj v dôsledku neistých vyhliadok ohľadom americkej ekonomiky môže v roku 2007 mierne pribrzdiť, avšak mala by si udržať svoj rastový trend a vzrásť o 4,9% (podobne aj v roku 2008).

Americká centrálna banka (FED) znížila v septembri 2007 svoju kľúčovú úrokovú sadzbu o pol percentuálneho bodu na 4,75 %.  FED sa znížením úrokových sadzieb snažila tlmiť negatívny vplyv krízy na hypotekárnom trhu. 
ECB pokračuje v sprísňovaní svojej menovej politiky, v marci a v júni zdvihla svoju sadzbu o 25 p.b. na úroveň 4%. Do konca roka sa očakáva, že pristúpi k jej ďalšiemu zvýšeniu v snahe predísť možným inflačným tlakom, ktoré by mohli hroziť predovšetkým ako dôsledok rastu miezd.  

Rizikovým externým faktorom naďalej zostáva vývoj cien ropy. Cena ropy od začiatku roka stúpa v dôsledku  silného dopytu a pomalšieho rastu na strane ponuky. Cena ropy Brent koncom septembra dosiahla úroveň 82,07 USD/bl. Očakáva sa, že jej priemerná cena bude v roku 2007 na úrovni 69,3 USD/bl a v roku 2008 sa bude pohybovať na úrovni 74,6 USD/bl. Vplyv vysokých cien ropy na ekonomiku Slovenska pomáhala tlmiť apreciácia kurzu slovenskej koruny voči americkému doláru, t.j. mene, v ktorej sa ropa nakupuje.

Domáce očakávania

Výsledky prieskumov ekonomických subjektov potvrdzujú očakávania akcelerujúceho rastu ekonomiky. Hodnota indikátora ekonomického sentimentu (IES)  už v marci 2006 nadobudla prudko rastúcu tendenciu a na vysokých úrovniach ostala aj v roku 2007. Vývoj celkového IES pritom odzrkadľuje pozitívnu náladu priemyselných výrobcov a zvýšenú spotrebiteľskú dôveru, preto je možné aj v ďalšom období očakávať expanziu v priemyselnej výrobe a v určitej miere aj zvýšenú spotrebu domácností.

Indikátor ekonomického sentimentu 	
	
Zdroj: ŠÚ SR,  MF SR	

I.3.	Aktualizácia makroekonomických prognóz 

Najnovšie prognózy MFSR jednoznačne potvrdzujú doterajšie očakávania o pozitívnom smerovaní v hlavných oblastiach ekonomiky SR – slovenská ekonomika rastie v roku 2007 ešte vyšším tempom ako v predchádzajúcich rokoch a to bez ohrozenia makroekonomickej stability. Očakáva sa, že rast HDP za celý rok 2007 dosiahne 8,8%. Aktualizácia prognóz pritom neprináša negatívne riziká pre vývoj verejných financií v roku 2007. Väčšina indikátorov dôležitých z hľadiska vývoja daňových príjmov a obligatórnych výdavkov by sa mohla podľa súčasných predpokladov vyvíjať lepšie ako sa uvažovalo pri zostavovaní rozpočtu na rok 2007:

•	Zlepšujú sa najmä očakávania vývoja nominálneho aj reálneho HDP, zamestnanosti, nominálnych aj reálnych miezd a následne celkového domáceho dopytu, hlavne spotrebného charakteru.
•	Výrazne sa zlepšili aj predikcie zahraničného dopytu, exportnej výkonnosti a tovarovej bilancie.
•	Napriek lepšiemu odhadu zahraničného obchodu sa oproti predpokladom rozpočtu mierne zhoršila predikcia bežného účtu platobnej bilancie. Súvisí to hlavne s horším výsledkom bilancie bežného účtu v roku 2006, pod ktorý sa podpísala väčšia dynamika investičných dovozov a horšie výnosy.
•	Očakáva sa silnejšia investičná aktivita a mierne lepší vývoj spotrebiteľských cien.

Konkrétne porovnania aktuálnych odhadov vybraných indikátorov ekonomiky SR pre rok 2007 (dôležitých pre odhad fiškálnych parametrov)  s pôvodnými predpokladmi rozpočtu poskytuje nasledujúca tabuľka: 

Aktualizácia prognóz na rok 2007	
v %, ak nie je uvedené inak	Rozpočet 2007	Aktuálny odhad	Rozdiel v p.b.	
Hrubý domáci produkt 	reálny rast	7,4	8,8	1,4 	
Hrubý domáci produkt v bežných cenách	mld. Sk	1794,7	1822,5	27,8	
Konečná spotreba domácností	reálny rast	5,3	6,7	1,2 	
Konečná spotreba domácností	nominálny rast	8,0	9,1	0,9 	
Priemerná mesačná mzda	reálny rast	4,2	4,5	0,3 	
Priemerná mesačná mzda	nominálny rast	6,8	7,0	0,2 	
Zamestnanosť (štatistické zisťovanie)	priemerný rast	1,6	2,3	0,7 	
Index spotrebiteľských cien	priemerný rast	2,5	2,4	-0,1 	
Bilancia bežného účtu	podiel na HDP	-3,8	-4,0	-0,2 	
Zdroj: MF SR	

Výkonnosť ekonomiky v roku 2007 by mala byť v nových podmienkach vonkajšieho a vnútorného prostredia, najmä však vplyvom efektov PZI, na úrovni 8,8%, t.j. o 1,4 p.b. vyššia ako sa v rozpočte 2007 pôvodne očakávalo. Na strane dopytu sa zlepšili vyhliadky na vývoj čistého zahraničného obchodu, ale aj na vývoj domáceho dopytu. Viac pracovných príležitostí, rast produktivity práce a nižšia inflácia podporia aj vyššiu dynamiku miezd, zamestnanosti, disponibilných príjmov a konečnej spotreby domácností. Ohlásené nové zahraničné investície v prvých mesiacoch 2007 v pozitívnom smere posunuli aj očakávania o vývoji tvorby hrubého kapitálu. V dôsledku vyššieho reálneho rastu sa tak upravili predpoklady o nominálnej úrovni HDP smerom nahor. Naopak, dočasne sa zhoršili predpoklady o podiele deficitu bežného účtu na HDP, najmä v dôsledku horšieho vývoja v roku 2006 ako sa pôvodne očakávalo. Odhad miery inflácie sa však oproti predpokladom v rozpočte na rok 2007 znížil o 0,1 percentuálneho bodu, a to v dôsledku slabších úprav regulovaných cien, najmä cien energií, ktoré boli odsúhlasené Úradom pre reguláciu sieťových odvetví.

Prognóza makroekonomického vývoja vypracovaná MF SR bola podrobená hodnoteniu v rámci Výboru pre makroekonomické prognózovanie, ktorého jedenáste zasadnutie sa konalo 13. septembra 2007. Výsledkom je celkové hodnotenie charakteru definitívnej prognózy MF SR. Prognóza makroekonomického vývoja na rok 2007 vypracovaná MF SR bola členmi Výboru prevažne označená ako realistická. 

II.	
VÝVOJ VEREJNÝCH FINANCIÍ
Hlavným cieľom vlády v oblasti fiškálnej politiky pre rok 2007 je udržať deficit verejnej správy (vrátane nákladov na financovanie 2.piliera dôchodkovej reformy) do úrovne 2,9% HDP a splniť tak jedno z  kritérií pre prijatie jednotnej európskej meny euro v roku 2009.

Na základe v súčasnosti dostupných informácií sa očakáva, že štátny rozpočet prispeje k zníženiu deficitu sumou 8,0 mld. Sk, predovšetkým z dôvodu úspory vo výdavkoch na obsluhu štátneho dlhu a vyšších daňových príjmov. Okrem toho sa očakáva zlepšenie bilancie Štátnych finančných aktív a mimorozpočtových účtov vo výške 0,9 mld. Sk, najmä z dôvodu vyšších prijatých transferov z FNM za dividendy, ktoré budú čiastočne kompenzované nerealizovanými príjmami od mesta Žilina a vyššími výdavkami na nákup núdzových zásob ropy a ropných produktov. Lepšie hospodárenie sa čaká aj v štátnych fondoch (0,5 mld. Sk) a Fonde národného majetku (0,2 mld. Sk). Dosiahnuté úspory u týchto subjektov verejnej správy v celkovej výške 9,6 mld. Sk budú kompenzované horším hospodárením ostatných zložiek verejnej správy vo výške 2,3 mld. Sk. Zhoršenie hospodárenia o 0,5 mld. Sk sa predpokladá v zdravotných poisťovniach, v Sociálnej poisťovni v sume 0,4 mld. Sk a najmä u VÚC v sume 1,2 mld. Sk. Negatívny vplyv preklasifikovania Slovenskej televízie a Slovenského rozhlasu do sektora verejnej správy sa očakáva na úrovni 0,2 mld.Sk.

Predpokladá sa, že tieto faktory povedú k zníženiu deficitu verejnej správy na tento rok o 7,1 mld. Sk, na úroveň 2,5% HDP. Zníženie deficitu verejnej správy sa dosiahlo aj napriek tomu, že očakávaný dopad 2.piliera na verejnú správu vzrástol o 0,2% HDP na 1,3% HDP. 

Aktuálny odhad salda verejnej správy v roku 2007 (ESA 95, mil. Sk)	
 	PM*	Odhad	Rozdiel	Odhad          (% HDP)	
 	(1)	(2)	(3)=(2)-(1)	(2)	
Schodok VS po schválení jednotlivých rozpočtov	52,8	52,8	0,0	2,9	
Štátny rozpočet	-4,8	-8,0	-3,2	-0,4	
Mimorozpočtové účty a ŠFA	2,8	-0,9	-3,8	-0,1	
Ostatné subjekty verejnej správy	-2,1	1,8	3,8	0,1	
 - Sociálna poisťovňa	-0,7	0,4	1,1	0,0	
 - Zdravotné poisťovne	0,5	0,5	0,0	0,0	
 - Štátne fondy	-0,5	-0,5	0,0	0,0	
 - Fond národného majetku	-2,9	-0,2	2,7	0,0	
 - Vyššie územné celky	1,2	1,2	0,0	0,1	
 - STV a SRo	-	0,2	0,2	0,0	
 - Ostatné	0,3	0,2	-0,1	0,0	
Aktuálny odhad schodku VS	48,8	45,7	-3,1	2,5	
       z toho: zlepšenie deficitu vplyvom aktualizácie odhadu HDP	0,8	0,8	0,0	0,0	
(+) indikuje zvýšenie schodku verejnej správy v metodike ESA 95			Zdroj: MF SR	
Pozn.: * PM - polročný materiál				

Súčasný odhad deficitu je oproti rozpočtovanej úrovni nižší o 7,1 mld. Sk, pričom aktualizácia daňových príjmov naznačuje, že v roku 2007 dosiahnutá skutočnosť len veľmi mierne prevýši rozpočtovanú úroveň. Znamená to, že na rozdiel od predchádzajúcich troch rokov, kedy skutočné daňové príjmy prevýšili rozpočtovanú úroveň vo významnej miere, v roku 2007 daňové príjmy nebudú výraznejšie vplývať na výsledný schodok verejnej správy. 

Začiatkom septembra tohto roka sa uskutočnila pravidelná misia zástupcov Eurostatu, ktorej cieľom bolo štandardným spôsobom prediskutovať postupy pri vykazovaní skutočného salda verejnej správy a verejného dlhu na Slovensku. Jedným z významných bodov bola aj problematika zaradenia subjektov do sektora verejnej správy, a to konkrétne Národnej diaľničnej spoločnosti, Slovenskej televízie a Slovenského rozhlasu. Eurostat vyjadril názor, že uvedené inštitúcie pravdepodobne nespĺňajú všetky kritériá pre zaradenie mimo sektora verejnej správy. V tejto súvislosti boli Eurostatu poskytnuté detailné doplňujúce informácie, na základe ktorých sa má uskutočniť rozhodnutie o začlenení resp. nezačlenení týchto subjektov do okruhu verejnej správy.

Na základe rozhodnutia Eurostatu sa mení doterajšie zatriedenie verejnoprávnych médií v krajinách Európskej únie zo sektora nefinančných korporácií do sektora verejnej správy, ktorého dôvodom je preklasifikovanie koncesionárskych poplatkov z tržieb na daňové príjmy. Toto rozhodnutie sa v Slovenskej republike týka dvoch  verejnoprávnych médií - Slovenskej televízie a Slovenského rozhlasu. Obidve organizácie boli už zahrnuté do výsledkov hospodárenia verejnej správy za rok 2006 s celkovým prebytkom vo výške 314 mil. Sk, čo predstavuje nevýznamné zlepšenie schodku verejnej správy o 0,02 % HDP. V pláne roku 2007 sa očakáva, že STV dosiahne schodok vo výške 193 mil. Sk  a SRo prebytok vo výške 12 mil. Sk. Z hľadiska celkovej výšky rozpočtovaného schodku verejnej správy a aj jeho očakávanej hodnoty do konca roka 2007 sa predpokladá, že hospodárenie týchto dvoch organizácií spôsobí minimálny negatívny dopad vo výške 0,01 % HDP. Odhad deficitu vo výške 2,5% HDP už túto skutočnosť zohľadňuje. 

Na druhej strane, odhad deficitu nezohľadňuje dopady možného preklasifikovania Národnej diaľničnej spoločnosti (NDS) do sektora verejnej správy, keďže Eurostat v tejto veci ešte nerozhodol. Odhaduje sa, že v prípade zaradenia NDS do okruhu verejnej správy by sa vykázaný deficit zhoršil o 0,2% HDP, čím by odhadovaná výška deficitu dosiahla úroveň 2,7% HDP. 

II.1.	Štátny rozpočet 
II.1.1.	Daňové príjmy

Po zasadnutí Výboru pre makroekonomické prognózy sa uskutočnilo dňa 21. septembra 2007 aj zasadnutie Výboru pre daňové prognózy. Ministerstvo financií na tomto zasadnutí prezentovalo svoju aktualizovanú strednodobú prognózu daňových príjmov na roky 2007 – 2010. Prognóza MF SR bola všetkými členmi Výboru posúdená ako realistická. Súčasťou aktualizovanej prognózy bol aj odhad na rok 2007, ktorý je v nasledujúcej časti materiálu porovnávaný s výnosom daní vo schválenom rozpočte na roky 2007 a odhadom uvedeným v polročnom materiáli.

Aktuálny odhad celkových daňových príjmov verejnej správy je oproti schválenému rozpočtu na rok 2007 vyšší o 3,8 mld. Sk, čo predstavuje plnenie na úrovni 101,3%. 

Na zvýšení odhadu sa najväčšou mierou podieľali dane z príjmov, predovšetkým daň z príjmov právnických osôb v sume takmer 3,2 mld. Sk a daň z príjmov vyberanej zrážkou v sume 1,3 mld. Sk. Výrazne sa zvýšil aj odhad u spotrebných daní, ktorých koncoročný výnos pravdepodobne presiahne rozpočtovanú úroveň o necelých 1,4 mld. Sk. Na základe priebežných informácií o hospodárení samospráv bol zvýšený aj odhad miestnych daní, u ktorých sa predpokladá prekročenie ministerstvom indikatívne stanoveného rozpočtu o 1,2 mld. Sk.  Zvýšenie odhadov u vyššie uvedených daní bolo kompenzované znížením očakávaného výnosu dane z pridanej hodnoty o 2,9 mld. Sk a dane z príjmov fyzických osôb z podnikania a samostatne zárobkovej činnosti v sume takmer 0,8 mld. Sk. 

Súčasný odhad daní sa pohybuje mierne nad úrovňou schváleného rozpočtu verejnej správy na rok 2007, čím sa vo veľkej miere potvrdzujú fakty uvedené v polročnom materiáli. V porovnaní s uvedeným materiálom došlo k určitým zmenám, ktoré sú vysvetlené v nasledujúcej časti materiálu. Základné faktory, ktorým možno zmeny pripísať, boli aktualizácia skutočného výnosu daní v roku 2006, informácie o aktuálnom plnení daňových príjmov v tomto roku najmä v spojitosti s makroekonomickým vývojom a prijaté legislatívne zmeny, ktoré neboli pri tvorbe rozpočtu predpokladané.

Daňové príjmy verejnej správy v roku 2007 (ESA95, mil. Sk) 	
 	Schválený rozpočet 2007	Aktuálny odhad MF SR	Rozdiel  oproti rozpočtu	Očakávané plnenie rozpočtu (%)	
Dane z príjmov	100 593	104 501	3 908	103,9	
FO zo závislej činnosti a funkčných požitkov	40 260	40 450	190	100,5	
FO z podnikania a sam. zárobkovej činnosti	6 768	5 997	-771	88,6	
Právnických osôb	49 351	52 529	3 178	106,4	
Vyberané zrážkou	4 214	5 525	1 311	131,1	
Domáce dane na tovary a služby	192 330	190 770	-1 560	99,2	
Daň z pridanej hodnoty	134 599	131 679	-2 920	97,8	
Spotrebné dane	57 731	59 091	1 360	102,4	
Miestne dane	13 250	14 450	1 200	109,1	
Daň z nehnuteľností	6 400	6 900	500	107,8	
Dane za špecifické služby	3 900	4 000	100	102,6	
Daň z motorových vozidiel	2 950	3 550	600	120,3	
Ostatné dane *	744	1 044	300	140,3	
Podiel na vybratých finančných prostriedkoch	723	952	229	131,7	
Daň z dedičstva, darovania, prevodu a prech. nehn.	0	43	43	-	
Daňové príjmy verejnej správy spolu	306 917	310 765	3 848	101,3	
podiel na HDP	17,1%	17,1%	0,0%	-	
 *vrátane dane za dobývací priestor a dane z úhrad za uskladňovanie plynov a kvapalín	 	Zdroj: MF SR	

V porovnaní s polročným materiálom došlo ku spresneniu skutočného výnosu jednotlivých daní za rok 2006. Najväčšie zmeny sa uskutočnili v prípade dane z príjmov fyzických osôb z podnikania a samostatne zárobkovej činnosti a dane z príjmov právnických osôb. Špecifikom uvedených daní je skutočnosť, že v týchto prípadoch ešte stále ide o odhady, keďže definitívna výška ich výnosov podľa metodiky ESA95 bude známa až po skončení tohto roku. Zmeny boli následne premietnuté aj do očakávaných daňových príjmov roku 2007.

Daňové príjmy v roku 2006 (ESA95, mil. Sk) 	
 	Odhad výnosu daní v roku 2006	Skutočnosť (odhad)	Rozdiely	
 	RVS 2007-2009	PM		oproti RVS	oproti PM	
 	(1)	(2)	(3)	(4)=(3)-(1)	(5)=(3)-(2)	
Dane z príjmov	90 690	93 118	93 594	2 904	476	
FO zo závislej činnosti a funkčných požitkov	35 100	36 140	36 148	1 048	8	
FO z podnikania a sam. zárobkovej činnosti*	6 075	6 150	5 449	-626	-701	
Právnických osôb*	44 958	45 969	47 138	2 180	1 169	
Vyberané zrážkou	4 557	4 859	4 859	302	0	
Domáce dane na tovary a služby	177 297	172 392	172 336	-4 961	-56	
Daň z pridanej hodnoty	128 165	124 102	124 194	-3 971	92	
Spotrebné dane	49 132	48 290	48 142	-990	-148	
Miestne dane	13 030	13 700	13 700	670	0	
Ostatné dane **	923	997	997	74	0	
Daňové príjmy verejnej správy  spolu	281 940	280 207	280 627	-1 313	420	
podiel na HDP	17,2%	17,1%	16,9%	-0,3%	-0,2%	
*odhad 	 	 	 	 	Zdroj: MF SR	
**vrátane dane za dobývací priestor a dane z úhrad za uskladňovanie plynov a kvapalín				
RVS - rozpočet verejnej správy, PM - polročný materiál				

Druhým faktorom je aktuálne plnenie daní za prvých deväť mesiacov tohto roka spolu s očakávaným makroekonomickým vývojom. V porovnaní s polročným materiálom nedošlo v poslednej aktualizácii makroekonomického vývoja prezentovaného v prvej časti tohto materiálu k významným zmenám v odhade makroekonomických veličín ovplyvňujúcich vývoj daňových príjmov.  Mierne zvýšenie sa očakáva iba v prípade rastu reálnej a nominálnej konečnej spotreby domácností, ktorá má dopad na vývoj DPH a spotrebných daní. 

Tretím faktorom sú legislatívne zmeny navrhnuté a prijaté v priebehu tohto roka, čo znamená, že pri príprave rozpočtu na rok 2007 nemohli byť zohľadnené. Tento faktor sa konkrétne dotýka výnosu dane z príjmov právnických osôb, pričom uvedená zmena je bližšie popísaná v nasledujúcej časti materiálu.

Porovnanie makroekonomických predpokladov na rok 2007 v čase rozpočtu oproti aktuálnemu odhadu	 	 	
Ukazovateľ (%)	 Základňa pre daň	RVS	PM	Aktuálny odhad	Rozdiely	
					oproti RVS	oproti PM	
		(1)	(2)	(3)	(4)=(3)-(1)	(5)=(3)-(2)	
 HDP; b.c. (mld.Sk)	-	1 794,7	1 822,5	1 822,5	27,8	0,0	
 HDP; reálny rast	-	7,4	8,8	8,8	1,4	0,0	
 HDP; nominálny rast	DPPO, DP zrážka	9,5	11,4	11,4	1,9	0,0	
 Konečná spotreba domácností; reálny rast*	Spotrebné dane	5,3	6,6	6,7	1,4	0,1	
 Konečná spotreba domácností; nom. rast	DPH	8,0	8,9	9,1	1,1	0,2	
 Priem. mesačná mzda; nominálny rast	DPFO, Odvody	6,8	7,0	7,0	0,2	0,0	
 Počet zamestnaných, podľa evid. počtu; rast	DPFO, Odvody	1,6	2,3	2,3	0,7	0,0	
 Mzdová báza; rast  **)***)	DPFO, Odvody	8,5	9,4	9,4	0,9	0,0	
 Inflácia (priem.ročná)	DPFO (odpoč. položky)	2,5	2,4	2,4	-0,1	0,0	
 BRIBOR 1M, priemer	DP zrážka	5,3	4,3	4,3	-1,0	0,0	
*) bez NISD (Neziskové inštitúcie slúžiace domácnostiam)	Zdroj: MF SR	
**)  Mzdová báza = priemerná mzda * zamestnaní podľa evidenčného počtu			
***) Z dôvodu zmeny metodiky vykazovania priemernej mesačnej mzdy boli absolútne hodnoty prepočítané podľa rastov			

Vývoj jednotlivých daňových príjmov v roku 2007

Aktualizácia odhadu daňových príjmov na rok 2007 oproti odhadu uvedenému v polročnom materiáli je zobrazená v tabuľke. Očakáva sa, že nové skutočnosti zohľadnené v odhade prispejú k zvýšeniu daňových príjmov verejnej správy o 1 mld. Sk.

Zmena odhadu daní oproti polročnému materiálu (ESA95, v mil. Sk)	
 	2007	
Daň z príjmov fyzických osôb	-86	
DPFO zo závislej činnosti	685	
DPFO z podnikania	-771	
Daň z príjmov právnických osôb	1 400	
Daň vyberaná zrážkou	300	
Daň z pridanej hodnoty	-523	
Spotrebné dane	-439	
Ostatné dane	352	
Daňové príjmy verejnej správy spolu	1 004	
podiel na HDP	0,06%	
	Zdroj: MF SR	

Odhad výnosu dane z príjmov fyzických osôb v porovnaní s polročným materiálom mierne poklesol o 86 mil. Sk. V tomto prípade je však potrebné zohľadniť vývoj zložiek tejto dane osobitne z dôvodu rôznych faktorov ovplyvňujúcich odhad výnosu. 

Výnos dane z príjmov fyzických osôb zo závislej činnosti sa vyvíja v súlade s vývojom zamestnanosti a rastom miezd, pričom v porovnaní s polročným materiálom došlo k zrýchleniu výnosu tejto dane, čo sa premietlo aj do úpravy prognózy, ktorá sa zvýšila o približne 700 mil. Sk.

V prípade dane z príjmov fyzických osôb z podnikania došlo k aktualizácii výnosu za rok 2006. Jej výška na základe dostupných údajov z agregovaných daňových priznaní by mala dosiahnuť úroveň 5,4 mld. Sk, čo znamená pokles oproti odhadu z polročného materiálu o 700 mil. Sk. Táto skutočnosť sa v plnej výške premietla aj do odhadu výnosu v tomto roku. 

Základom pre aktualizáciu dane z príjmov právnických osôb je podobne ako u DPFO z podnikania odhad výnosu dane v roku 2006, ktorý vzrástol v porovnaní s polročným materiálom o necelých 1,2 mld. Sk. Táto zmena bola v plnej miere zohľadnená aj v očakávanej výške výnosu DPPO na tento rok. Napriek tomu, že odhad výnosu dane v roku 2006 je v porovnaní s polročným materiálom založený na presnejších informáciách, stále ide len o odhad, preto je aj riziko odhadu na rok 2007 v porovnaní s ostatnými daňami (okrem DPFO z podnikania) výraznejšie.

Ďalším faktorom, ktorý ovplyvní odhad výnosu DPPO v roku 2007, je navrhovaná novela zákona o dani z príjmov. V rámci nej dochádza okrem iného aj k úprave v zdaňovaní nesplatených záväzkov resp. ich neuhradených častí, ktoré sú minimálne 24 mesiacov po splatnosti. Legislatívna zmena zavádza povinnosť zvýšenia základu dane právnických osôb o uvedené záväzky, pričom sa dotýka aj existujúcich záväzkov spĺňajúcich uvedenú podmienku. To znamená, že tento postup sa prvýkrát uplatní za zdaňovacie obdobie roku 2007 pri podávaní daňového priznania v roku 2008. Odhaduje sa, že pozitívny efekt na tohtoročný výnos DPPO v metodike ESA95 bude vo výške 100 mil. Sk.

Rizikom pre odhad DPPO zostávajú popri odhadovanom skutočnom výnose dane z roku 2006 hlavne ceny energií, ktoré protichodne ovplyvňujú ziskovosť podnikov pôsobiacich v energetickom sektore resp. v sektoroch ekonomiky s vysokou energetickou náročnosťou a čerpanie daňových úľav (najmä podnikmi, ktoré už daň v minulosti platili).

Zvýšenie odhadu dane z príjmov vyberanej zrážkou je spôsobené lepším ako očakávaným výberom tejto dane počas prvých deviatich mesiacov tohto roka, ako aj aktualizáciou vplyvu platieb z licenčných poplatkov. Ukazuje sa , že vplyv platieb z licenčných poplatkov je v porovnaní s minulosťou podstatne vyšší, čo úzko súvisí s príchodom nových investorov na Slovensko. 

Dodatočné údaje o plnení dane z pridanej hodnoty viedli k zmene odhadu jej výnosu na rok 2007. Uvedené údaje potvrdili skutočnosť, že výnos DPH v roku 2007 sa síce vyvíja v porovnaní s rokom 2006 lepšie, stále však nedosahuje očakávané hodnoty a zaostáva za rastom makroekonomickej základne. Z tohto dôvodu MF SR znížilo prognózu DPH na rok 2007 o ďalších približne 500 mil. Sk v porovnaní s polročným materiálom, pričom mierne zvýšenie odhadu rastu makroekonomickej základne DPH sa významne neprejavilo v odhade výnosu tejto dane.

Základným faktorom, ktorý prispel k zmene odhadu výnosu zo spotrebných daní v roku 2007, je údaj o hotovostnom plnení daní počas prvých deviatich mesiacov tohto roku. Keďže vývoj príjmov z jednotlivých spotrebných daní vykazuje v rámci roku priebeh, ktorý je v posledných rokoch stabilný, možno na základe aktuálneho vývoja s väčšou presnosťou odhadnúť celkový výnos za tento rok. Spresnenie odhadu viedlo k miernemu zníženiu výnosov zo spotrebných daní z minerálnych olejov, z liehu a piva. V prípade spotrebných daní z vína a z tabaku a tabakových výrobkov sa odhaduje výnos na nezmenenej úrovni oproti polročnému materiálu. Riziko pre odhad výnosu zo spotrebných daní predstavuje efekt predzásobenia, ktorý sa dotkne výnosu spotrebnej dane z tabaku a tabakových výrobkov a rozšírenie využitia biopalív s vplyvom na výnos spotrebnej dane z minerálnych olejov.
 
Odhad výnosu daní z medzinárodného obchodu a transakcií bol upravený v nadväznosti na aktualizáciu prognózy výnosov z podielu na vybratých finančných prostriedkoch, ktorý je tvorený vo výške 25% zo sumy tradičných vlastných zdrojov EÚ pripadajúcich na dovozné clo a poľnohospodárske poplatky. Prognóza bola vypracovaná na základe záverov Poradného výboru pre vlastné zdroje (ACOR) zo 16.5.2007 a na základe vývoja skutočného plnenia tejto dane v roku 2007.

Zmena prognózovaných výnosov z miestnych daní je zapríčinená zvýšením odhadu výnosov dane z motorových vozidiel na základe údajov o jej priebežnom mesačnom plnení. 

Okrem vyššie uvedených zmien bol aktualizovaný aj dopad asignácie podielu zaplatenej dane vo výške 2%. V roku 2007 sa očakáva, že suma prostriedkov poukázaných na osobitné účely (verejnoprospešné aktivity mimovládnych neziskových organizácií) dosiahne 1 206 mil. Sk, čo by predstavovalo približne 70% maximálne možnej výšky. Oproti rozpočtu sa tak dopad prevodu prostriedkov znížil o 39 mil. Sk.

Vplyv prevodu prostriedkov na verejnoprospešný účel v roku 2007 na rozpočet (v mil. Sk)	
 	2007 schválený rozpočet	2007 polročný materiál	2007 aktuálny odhad	Rozdiel oproti rozpočtu	
Výdavky verejnej správy podľa ESA95	1 245	1 185	1 206	-39	
 - Prevod na VPÚ z DPFO	360	360	377	17	
 - Prevod na VPÚ z DPPO	885	885	829	-56	
				 Zdroj: DR SR, MF SR	

Porovnanie aktuálneho odhadu s rozpočtovanými výnosmi daňových príjmov štátneho rozpočtu je uvedené v nasledujúcej tabuľke. Tabuľka ilustruje prechod daňových príjmov verejnej správy ku daňovým príjmom štátneho rozpočtu. Súčasný dopad aktualizácie daní v metodike ESA95 na štátny rozpočet, vrátane prevodu prostriedkov na osobitný účel, je pozitívny vo výške 3,3 mld. Sk.

Štátny rozpočet – rozdiel aktuálneho odhadu daní oproti schválenému rozpočtu (ESA95, v mil. Sk)	
 	2007	
(1) Daňové príjmy VS	3 848	
(2) Daňové príjmy obcí a VÚC	539	
(3) Príjmy Environmentálneho fondu	8	
(4) Prevod prostriedkov na verejnoprospešný účel	-39	
(5) Dopad aktualizácie daňových príjmov na ŠR	3 340	
(5)=(1)-(2)-(3)-(4)	Zdroj: MF SR	

Medzi hlavné riziká prognózy patrí ziskovosť podnikov, ceny energií, cena ropy, rozšírenie používania biopalív a výška predzásobenia pred zvyšovaním sadzieb spotrebných daní. Ako už bolo spomenuté v predchádzajúcej časti, najväčšia neistota ohľadom prognózy existuje v prípade DPPO. Vychádza sa zo skutočnosti, že ziskovosť podnikov je ovplyvnená viacerými faktormi, ktorých predikcia sa spája s vysokou mierou rizika, ako napríklad vývoj ceny ropy. Navyše niektoré zmeny neovplyvňujú ziskovosť jednotlivých odvetviach v rovnakej miere, čo platí pre vývoj cien energií. Podstatný dopad na výnos DPPO by malo aj čerpanie daňových úľav podnikmi, ktoré už v minulosti daň platili. 

Vývoj ceny ropy však má okrem ziskovosti podnikov aj ďalšie významné vplyvy na ekonomiku. Aj keď sa zatiaľ vysoké ceny ropy výrazne na daňových príjmoch neprejavili, podstatné zvýšenie cien na medzinárodných trhoch sa môže premietnuť do ďalšieho rastu cien benzínov a motorovej nafty. To by mohlo následne znížiť spotrebu týchto produktov, čo by malo negatívny vplyv na výnos spotrebnej dane z minerálnych olejov a DPH. V prípade výrazného zvýšenia cien ropy by však mohli mať sekundárne efekty v podobe spomalenia ekonomického rastu oveľa vážnejšie dopady na príjmovú i výdavkovú stranu rozpočtu. 

Ďalším rizikom môže byť výraznejšie rozšírenie používania biopalív, ktoré sú daňovo zvýhodnené a znižujú výnos spotrebnej dane z minerálnych olejov. V prípade, ak by sa využili maximálne možnosti na využitie daňového zvýhodnenia biopalív a na trh by sa uvádzali len takéto palivá, výpadok na spotrebnej dani by v tomto roku dosiahol na ročnej báze výšku až 2,1 mld. Sk v porovnaní s predpokladanou výšku 1,0 mld. Sk použitou pri príprave rozpočtu na tento rok. V súčasnosti sú už známe údaje o hotovostnom plnení tejto dane za prvých deväť mesiacov tohto roka, čo znamená, že v období do konca roku sa uvedené negatívne riziko pohybuje vo výške najviac 300 mil. Sk. 

Riziko pri spotrebnej dani z tabakových výrobkov predstavuje predzásobenie spôsobené zvyšovaním sadzieb daní z cigariet od 1.1.2008 v súlade s harmonizáciou sadzieb dane na úrovni EÚ. Ministerstvo financií predpokladá, že predzásobenie jednorazovo zvýši príjmy zo spotrebných daní vo výške približne 2,2 mld. Sk v tomto roku, pričom uvedený odhad je založený na konzervatívnych predpokladoch. Na základe vývoja v minulosti, keď sa zvyšovanie sadzieb v podobnom rozsahu uskutočnilo aj k 1.1.2006 s efektom vo výške takmer 4,0 mld. Sk (v roku 2005 sa zvýšili daňové príjmy v uvedenej výške, kým v nasledujúcom roku sa v rovnakej miere znížili), možno konštatovať, že v tomto prípade existuje pozitívne riziko, to znamená, že predzásobenie bude pravdepodobne spojené s vyššími daňovými výnosmi v tomto roku v porovnaní s očakávaniami. 

Vplyv aktualizácie odhadu daní na saldo verejnej správy

Veľkosť vplyvu aktualizácie daňových príjmov na rozpočtovaný deficit verejnej správy v metodike ESA 95 nie je ekvivalentný rozdielu v odhade daní oproti rozpočtu v sume 3,8 mld. Sk. Pri prechode z rozdielu v odhade daní na vplyv na deficit sú nutné dve úpravy:

•	Prvou je zohľadnenie predpokladu MF SR, že samospráva všetky peniaze, ktoré dostane v danom roku naviac oproti rozpočtu, minie pri inak vyrovnanom hospodárení. 

•	Negatívny vplyv na saldo verejnej správy má aj poukazovanie 2% na osobitný účel. Daňové príjmy v metodike ESA95 sú uvádzané v plnej výške, pričom poukazovanie 2% daní je považované za výdavok v prospech neziskových organizácií. Aktuálny odhad predpokladá v porovnaní s rozpočtom nižší prevod prostriedkov na osobitný účel, preto je vplyv na saldo verejnej správy pozitívny.
 
Po úprave o tieto dva vplyvy má aktualizácia daňových príjmov na úrovni verejnej správy pozitívny vplyv vo výške 3,2 mld. Sk, čo znamená zvýšenie odhadu vplyvu oproti polročnému materiálu o 739 mil. Sk.

Dopad na saldo verejnej správy oproti rozpočtu  (ESA95, mil. Sk)	
 	PM	Odhad	Rozdiel	
(1) Daňové príjmy VS	2 844	3 848	1 004	
(2) Negatívny vplyv obcí a VÚC (cash)	394	638	244	
(3) 2% výnosu DPFO a DPPO na verejnoprospešný účel 	-60	-39	21	
(4) Vplyv aktualizácie daňových príjmov na deficit verejnej správy	2 510	3 249	739	
(4)=(1)-(2)-(3)			Zdroj: MF SR	

II.1.2.	Iné ako daňové príjmy štátneho rozpočtu

Predpokladané plnenie iných ako daňových príjmov štátneho rozpočtu bude oproti rozpočtovanej úrovni vyššie o 0,23 mld. Sk. Predpokladané plnenie nedaňových príjmov bude ovplyvnené najmä nasledovnými skutočnosťami.

Iné ako daňové príjmy štátneho rozpočtu (ESA 95, mil.Sk)	
 	Schválený rozpočet  2007	Aktuálny
odhad 2007	Rozdiel	Očakávané plnenie rozpočtu
(v %)	
					
Príjmy z podnikania a z vlastníctva	2 949,8	1 700,0	-1 249,8	57,6	
Administratívne a iné poplatky a platby	7 667,9	7 142,4	-525,5	93,1	
Kapitálové príjmy	670,6	693,0	22,4	103,3	
Úroky z domácich a zahr. úverov, pôžičiek a vkladov	5 234,7	4 721,3	-513,4	90,2	
Iné nedaňové príjmy	2 734,7	5 144,6	2 409,9	188,1	
Tuzemské transfery	14 124,6	14 210,5	85,9	100,6	
Iné ako daňové príjmy - spolu *	33 382,3	33 611,8	229,5	100,7	
* bez prostriedkov z rozpočtu EÚ a príjmov z grantov, ktoré majú neutrálny dopad na schodok štátneho rozpočtu	

Príjmy z podnikania tvoria príjmy z dividend od spoločností s majetkovou účasťou štátu, ktorý je zastúpený príslušnými rezortnými ministerstvami. Oproti rozpočtovanej úrovni sa predpokladá výpadok príjmov štátneho rozpočtu na úrovni približne 1 366,5 mil. Sk.

Vyššie uvedené je spôsobené skutočnosťou, že v rámci vecnej pôsobnosti rezortu Ministerstva hospodárstva SR možno očakávať, že z dôvodu platnosti predbežného opatrenia Najvyššieho súdu SR, ktorým sa pozastavila výplata dividend akcionárom Transpetrolu, a. s. sa nenaplnia príjmy z dividend vo výške 172,4 mil. Sk (rozpočtované v kapitole Všeobecná pokladničná správa). Od spoločnosti Jadrová vyraďovacia spoločnosť, a. s. Jaslovské Bohunice sa očakávajú dividendy na úrovni 129,9 mil. Sk, čo je o 29,9 mil. Sk viac, ako sa rozpočtovalo.

V rámci vecnej pôsobnosti rezortu Ministerstva financií SR boli rozpočtované dividendy na úrovni 104,02 mil. Sk, a to od spoločnosti Slovenská záručná a rozvojová banka, a. s. a TIPOS a. s. V súčasnosti bol realizovaný odvod v celkovej výške 200,0 mil. Sk, a to od Slovenskej záručnej a rozvojovej banky, a. s. vo výške 100,0 mil. Sk, od TIPOS, a. s. vo výške 70,0 mil. Sk a od Slovenskej konsolidačnej, a. s. vo výške 30,0 mil. Sk.

V rámci vecnej pôsobnosti rezortu Ministerstva dopravy, pôšt a telekomunikácií SR sa rozpočtovali dividendy od spoločnosti Slovak Telecom, a. s. a Slovenská pošta, a. s. v celkovej výške 2 300,0 mil. Sk. Výsledkom valného zhromaždenie v spoločnosti Slovak Telecom, a. s. sú odvedené dividendy vo výške 680 mil. Sk. Slovenská pošta a. s. odviedla do príjmov štátneho rozpočtu dividendy v objeme 300 mil. Sk. Uvedené nižšie odvody predstavujú výpadok oproti rozpočtovanej úrovni 1 320,0 mil. Sk.

V rámci vecnej pôsobnosti rezortu Ministerstva zahraničných vecí SR sa rozpočtovali dividendy vo výške 80,0 mil. Sk, a to od Správy služieb diplomatickému zboru, a. s. Predpokladá sa odvod na úrovni rozpočtu.

Doterajší vývoj príjmov z vlastníctva naznačuje, že by mohlo prísť k prekročeniu rozpočtovanej úrovne      o 116,7 mil. Sk.

Na základe doterajšieho vývoja príjmov z administratívnych poplatkov a iných poplatkov a platieb sa javí, že ku koncu roka môže dôjsť k výpadku u niektorých druhov príjmov tejto kategórie. Ak by sa udržalo tempo plnenia príjmov zo správnych a ostatných poplatkov na priemernej úrovni za doterajšie mesiace, mohlo by dôjsť u tohto príjmu k výpadku príjmov štátneho rozpočtu na úrovni približne 375 mil. Sk. Ak by sme predpokladali, že do konca roka sa budú tržby z predaja kolkových známok plniť priemerom za doterajšie obdobie, možno očakávať prekročenie rozpočtovaného objemu, a to zhruba o 160 mil. Sk. Vývoj súdnych poplatkov naznačuje prekročenie rozpočtovanej úrovne, a to takmer o 60 mil. Sk. Taktiež poplatky a platby z nepriemyselného a náhodného predaja môžu predstavovať určité riziko príjmov štátneho rozpočtu, keď ku koncu septembra 2007 predstavovalo ich plnenie len 46,7 % schváleného rozpočtu, čo znamená iba 62,2 % rovnomerného adekvátneho časového plnenia. Výpadok by mohol predstavovať približne 640 mil. Sk. Naopak pozitívny vývoj zaznamenávajú pokuty, penále a iné sankcie, keď ich septembrové plnenie schváleného rozpočtu predstavuje 126,6 % rovnomerného adekvátneho časového plnenia. Po zohľadnení vyššie popísaných pozitív ako aj negatív možno predpokladať, že u administratívnych poplatkov a iných poplatkov a platieb dôjde k výpadku príjmov štátneho rozpočtu na úrovni zhruba 525,5 mil. Sk.
U kapitálových príjmov sa očakáva prekročenie rozpočtovanej úrovne o 22,4 mil. Sk. Výška tohto druhu príjmu je ovplyvnená objemom majetku v správe jednotlivých kapitol štátneho rozpočtu, ktorý je predmetom predaja. Podstatou tohto druhu príjmu je nerovnomerný a skokový vývoj počas roka.

Očakáva sa, že príjmy z úrokov budú oproti rozpočtu nižšie o cca 513,4 mil. Sk, keďže sa predpokladá nenaplnenie rozpočtovaných príjmov z finančných operácií uskutočňovaných ARDALom v mene MFSR – klienta Štátny dlh. Nenaplnenie príjmov súvisí s tým, že takmer všetky peňažné zdroje zo Štátnej pokladnice boli využívané pre potreby štátu prostredníctvom klienta Štátny dlh, ktorý je zodpovedný za správu štátneho dlhu a neboli ukladané na trhu. Uvedený výpadok príjmov bude pravdepodobne čiastočne kompenzovaný zvýšenými úrokovými príjmami z finančného hospodárenia v systéme Štátnej pokladnice. 

Na základe aktuálneho plnenia sa predpokladá, že iné nedaňové príjmy dosiahnu oproti schválenému rozpočtu výnos vyšší o cca 2,4 mld. Sk. Je predpoklad, že v rámci iných ako daňových príjmov dosiahnu iné príjmy najväčší podiel. Ide o príjmy, ktoré sa v priebehu roka sústreďujú na tejto položke a ku koncu roka budú preúčtované na konkrétne príjmové položky štátneho rozpočtu. Zvýšené plnenie sa predpokladá najmä u príjmov z výťažkov z hazardných hier, taktiež u vratiek prostriedkov štátneho rozpočtu a u odvodov vyplývajúcich zo zúčtovania finančných vzťahov so štátnym rozpočtom.

V rámci tuzemských transferov sa očakáva vyšší príjem vo výške cca 90 mil. Sk. Toto zvýšenie zahŕňa aj vyššie príspevky zdravotných poisťovní do príjmov MZ SR na činnosť operačných stredísk záchrannej zdravotnej služby oproti pôvodne rozpočtovanej úrovni. Na základe výsledkov hospodárenia spoločností za rok 2006, v ktorých vlastníkom akcií  je FNM SR, dôjde k naplneniu rozpočtovaných príjmov z dividend FNM SR v objeme 13,9 mld. Sk. Tieto FNM SR na základe súhlasu vlády a parlamentu prevedie na účty Štátnych finančných aktív a následne sú na základe uznesenia vlády prevedené do príjmov štátneho rozpočtu. 

Predpokladá sa, že tuzemské a zahraničné granty, ktoré sa nerozpočtujú, dosiahnu ku koncu roka úroveň        cca 1,5 mld. Sk a kapitoly štátneho rozpočtu ich následne aj vyčerpajú. Tieto operácie majú neutrálny vplyv na schodok štátneho rozpočtu.

Napriek tomu, že prostriedky z rozpočtu EÚ nemajú vplyv na schodok štátneho rozpočtu, predpokladá sa, že oproti rozpočtovanej úrovni dosiahnu nižšiu skutočnosť o 0,7 mld. Sk.
II.1.3.	Výdavky štátneho rozpočtu

Na základe doterajšieho čerpania výdavkov štátneho rozpočtu a ich očakávaného vývoja do konca roka 2007 sa predpokladá, že oproti schválenému rozpočtu sa dosiahne ich úspora cca na úrovni 4,5 mld. Sk.  Na tejto úspore sa podieľa úspora osobných výdavkov, výdavkov slúžiacich na nákup tovarov a služieb a taktiež úspora výdavkov súvisiacich s obsluhou štátneho dlhu. Naopak, negatívom je predpokladané prekročenie rozpočtovaných kapitálových výdavkov a výdavkov určených na bežné transfery. 

Výdavky  štátneho rozpočtu (ESA 95, mil. Sk)	
 	Schválený rozpočet  2007	Aktuálny	Rozdiel	Očakávané plnenie rozpočtu (%)	
		odhad 2007			
Výdavky  štátneho rozpočtu bez výdavkov štátneho dlhu	315 865,5	316 826,7	961,2	100,3	
Osobné výdavky	55 262,5	54 614,2	-648,3	98,8	
Tovary a služby	48 512,6	38 950,0	-9 562,6	80,3	
Bežné transfery	173 837,5	175 467,9	1 630,4	100,9	
Kapitálové výdavky	38 252,9	47 794,6	9 541,7	124,9	
Výdavky štátneho dlhu	34 550,1	29 054,5	-5 495,6	84,1	
Výdavky štátneho rozpočtu spolu 	350 415,6	345 881,2	-4 534,4	98,7	

Zákon o rozpočtových pravidlách verejnej správy umožňuje kapitolám štátneho rozpočtu presun nevyčerpaných limitov kapitálových výdavkov, prostriedkov Európskej únie a prostriedkov určených na financovanie spoločných programov SR a EÚ do budúceho roka. V roku 2007 došlo z uvedeného titulu k zvýšeniu možnosti čerpania limitov výdavkov kapitol štátneho rozpočtu o takmer 34,6 mld. Sk, čo predstavuje dodatočných 9,9 % nad rámec  schváleného rozpočtu výdavkov. 

V rozpočte na rok 2007 mali kapitoly štátneho rozpočtu k dispozícií takmer 29,1 mld. Sk prostriedkov EÚ. Na základe vyššie popísanej možnosti presunu prostriedkov z minulého roka si kapitoly štátneho rozpočtu  preniesli z roka 2006 ďalších 18,6 mld. Sk prostriedkov EÚ. Spolu tak mali v roku 2007 k dispozícií 47,7 mld. Sk. Vzhľadom na doterajší vývoj sa predpokladá, že skutočné čerpanie do konca roka môže dosiahnuť úroveň 28,4 mld. Sk. Z vyššie uvedeného možno očakávať, že 19,3 mld. Sk budú kapitoly prenášať do nasledujúceho roka. Napriek týmto značným objemom samotné prostriedky EÚ majú neutrálny vplyv na deficit štátneho rozpočtu, nakoľko ich čerpanie je kryté v rovnakej výške príjmami z rozpočtu EÚ. 

Obdobná analógia platí aj u prostriedkov určených na financovanie spoločných programov SR a EÚ, s tým rozdielom, že tieto v plnej miere ovplyvňujú deficit štátneho rozpočtu, nakoľko ide o národné prostriedky Slovenskej republiky. Prenesené prostriedky z minulého roka umožnili zvýšenie limitov výdavkov kapitol štátneho rozpočtu o 6,7 mld. Sk. Vzhľadom na vyššie uvedené relatívne nízke a nerovnomerné čerpanie samotných prostriedkov z rozpočtu EÚ sa predpokladá, že kapitoly štátneho rozpočtu prenesú 3,7 mld. Sk limitov výdavkov určených na spolufinancovanie do nasledujúceho roka, čo je o 2,9 mld. Sk menej ako v roku 2006. 

V rámci kapitálových výdavkov si jednotlivé kapitoly štátneho rozpočtu presúvali na neukončené investičné akcie prostriedky v objeme cca 8,1 mld. Sk. Vývoj kapitálových výdavkov je počas roka nerovnomerný a k najväčšiemu čerpaniu dochádza v posledných mesiacoch roka. Vzhľadom na to, že kapitoly v priebehu roka čerpajú prednostne limity minulého roka, čím v podstate šetria prostriedky schváleného rozpočtu na rok 2007, možno predpokladať, že ku koncu roka sa dosiahne úspora v objeme cca 8,2 mld. Sk, ktoré sa stanú skutočnými výdavkami v niektorom z nasledujúcich rokov. Výška preneseného limitu kapitálových výdavkov do nasledujúceho roka je približne na rovnakej úrovni ako v roku 2006. 

Medziročný vplyv prenášaných limitov (v mil. Sk)	
	Schválený rozpočet
2007	Presun limitov 
z roku
2006	Upravený rozpočet 
2007	Predpoklad
čerpania
do 
konca roka	Rozdiel 
oproti 
upravenému rozpočtu	Rozdiel 
oproti 
schválenému rozpočtu	
Spolufinancovanie	13 756	6 679	20 435	16 690	-3 745	2 934	
Kapitálové výdavky 	23 792	8 055	31 847	23 625	-8 222	-167	
Spolu	37 548	14 734	52 282	40 315	-11 967	2 767	

V roku 2007 majú kapitoly štátneho rozpočtu zvýšený priestor na čerpanie výdavkov o vyššie spomínané objemy limitov presunuté z roku 2006. V nadväznosti na uvedené sa ku koncu roka predpokladá, že čerpanie výdavkov kapitol štátneho rozpočtu, bez výdavkov na štátny dlh, bude predstavovať negatívny dopad na schodok štátneho rozpočtu v objeme cca 1,0 mld. Sk. V uvedenom objeme sú zahrnuté predpokladané úspory bežných výdavkov na úrovni cca 8,5 mld. Sk,  ako aj prekročenie čerpania kapitálových výdavkov vo výške približne 9,5 mld. Sk. Bez zohľadnenia ostatných úspor by vplyv čerpania prostriedkov z minulých rokov predstavoval negatívny dopad 2,8 mld. Sk, čo je 0,15 % HDP.

V kategórii bežných výdavkov sa v oblasti miezd a poistného predpokladá čerpanie na úrovni upraveného rozpočtu. Za predpokladu nízkeho čerpania prostriedkov EÚ a spolufinancovania zo štátneho rozpočtu na II. programové obdobie (s výnimkou prostriedkov pre kapitolu Ministerstva pôdohospodárstva SR) a odhadovanej úrovne nečerpania prostriedkov EÚ a spolufinancovania zo štátneho rozpočtu presunutých z roku 2006, možno predpokladať úsporu na tovaroch a službách na úrovni 9,6 mld. Sk.  Naopak, v rámci bežných transferov  sa očakáva ku koncu roka prekročenie schváleného rozpočtu o 1,6 mld. Sk. Rozhodujúcim faktorom vplývajúcim na ich predpokladaný vývoj je očakávané prednostné čerpanie prostriedkov EÚ a spolufinancovania zo štátneho rozpočtu presunutých z predchádzajúcich rokov, ako aj úroveň čerpania  tohtoročného rozpočtovaného objemu prostriedkov EÚ a spolufinancovania. V uvedenom prekročení čerpania bežných transferov je zahrnutá aj úspora v oblasti dávok a príspevkov sociálnej pomoci a podpory, poistenia plateného štátom na verejné zdravotné poistenie a na starobné a invalidné poistenie v objeme cca 1,5 mld. Sk. 

Na prekročenie čerpania kapitálových výdavkov oproti schválenému objemu má vplyv jednak prednostné čerpanie  presúvaných  limitov  kapitálových  výdavkov  z roku 2006, ako aj očakávané  čerpanie prostriedkov EÚ
a spolufinancovania zo štátneho rozpočtu jednotlivými kapitolami štátneho rozpočtu.

Na základe doterajšieho vývoja odhaduje Agentúra pre riadenie dlhu a likvidity ku koncu roka 2007  úsporu vo výdavkoch na štátny dlh na akruálnom princípe v sume približne 5,5  mld. Sk. Hlavným dôvodom tejto úspory sú predovšetkým nižšie úroky zo štátnych dlhopisov ako sa predpokladalo pri tvorbe štátneho rozpočtu a pozitívny vývoj kurzu slovenskej koruny. 
II.2.	Ostatné subjekty verejnej správy a mimorozpočtové účty
II.2.1.	Mimorozpočtové účty a ŠFA

Na deficit verejnej správy vplýva aj stav na mimorozpočtových účtoch a účtoch štátnych finančných aktív. Predpokladá sa, že celkový vplyv na týchto účtoch bude pozitívny vo výške 0,9 mld. Sk. 

FNM SR v roku 2007 dosiahol vyššie príjmy z dividend od spoločností s majetkovou účasťou Fondu národného majetku SR, ako bolo pôvodne rozpočtované, a to vo výške 2,7 mld. Sk. Tieto prostriedky budú do konca roka odvedené do štátnych finančných aktív a pozitívne zlepšia bilanciu štátnych finančných aktív.

V nadväznosti na pravidlá Európskej únie v oblasti hmotných rezerv je potrebné pristúpiť k zabezpečeniu 90-dňových zásob ropy a ropných výrobkov do roku 2008. Na nákup ropy a ropných výrobkov budú v roku 2007 použité nielen prostriedky zo štátneho rozpočtu, ale aj prostriedky z bežného účtu obmien a zámien Správy štátnych hmotných rezerv SR. Vzhľadom na to, že použitie týchto zdrojov znižuje finančné aktíva štátu, uvedená transakcia bude mať na rozpočet verejnej správy v prípade jej uskutočnenia negatívny vplyv v objeme približne 0,6 mld. Sk.

Vláda SR uznesením č. 552 zo 16. júna 2004 schválila Návrh modelu financovania Projektu  výstavby závodu na výrobu automobilov spoločnosťou KIA a závodu na výrobu automobilových súčiastok Hyundai Mobis. Uvedeným uznesením schválila poskytnutie návratnej finančnej výpomoci mestu Žilina v sume 827 mil. Sk na zabezpečenie realizácie výkupu pozemkov a ich úpravu v rámci spoločností Govinvest I a Govinvest II v súlade s uzavretými investičnými zmluvami medzi Slovenskou republikou, zastúpenou Ministerstvom hospodárstva SR, mestom Žilina, spoločnosťami KIA Motors Corporation a Hyundai Mobis z 5. marca 2004. Taktiež uložila podpredsedovi vlády a ministrovi financií zabezpečiť návratnosť poskytnutých finančných prostriedkov mestu Žilina. Vzhľadom k tomu, že v minulosti pretrvávali problémy súvisiace s výkupom pozemkov a na nakladanie s majetkom Slovenského pozemkového fondu sa vzťahovala blokácia podľa uznesenia vlády SR č. 208 z 1. marca 2006, bolo potrebné dodatkom upraviť zmluvu medzi Ministerstvom financií SR a mestom Žilina tak, aby mesto vrátilo prostriedky návratnej finančnej výpomoci v čase, keď je reálny predpoklad odpredaja spoločností Govinvest I a Govinvest II investorom. Vláda SR prijala dňa 27. júna 2007 uznesenie č. 564/2007, ktorým súhlasila s posunom návratnosti uvedených prostriedkov do 30. júna 2008. Vzhľadom na uvedené sa v roku 2007 neočakáva príjem prostriedkov od mesta Žilina vo výške 827,0 mil. Sk. 

Poskytnutím finančných prostriedkov formou kapitálového vkladu štátu do základného imania pre Nemocnicu MO SR v objeme 100 mil. Sk, pre Vojenský opravárenský podnik, a. s. Nováky s účelovým využitím na pyrosanačné práce a iné činnosti zamerané na odstraňovanie explózií, ktoré zničili výrobné, skladovacie a iné objekty vo výške 60 mil. Sk, pre Letiskovú spoločnosť Žilina, a. s. vo výške 9 mil. Sk a pre LOBB Banská Bystrica, a. s. v objeme 20 mil. Sk na riešenie nepriaznivej finančnej situácie spoločnosti, dochádza k negatívnemu dopadu na deficit verejnej správy, a to vzhľadom na skutočnosť, že uvedené vklady neprinesú  budúce výnosy. Z pohľadu metodiky ESA 95 takéto vklady do základného imania nezabezpečia vyššiu reálnu hodnotu aktív a preto tieto transakcie budú mať negatívny dopad na deficit verejnej správy v objeme 189 mil. Sk. 

Zrušením úročenia všetkých účtov prostriedkov určených na dôchodkovú reformu koncom roka 2006 bude oproti schválenému rozpočtu zhoršenie štátnych finančných aktív o 166 mil. Sk.
  
Na ostatných mimorozpočtových účtoch sa predpokladá v priemere rovnaký zostatok ako v roku 2006. 
II.2.2.	Ostatné subjekty verejnej správy

Sociálna poisťovňa

Na základe skutočného vývoja hospodárenia Sociálnej poisťovne za obdobie január až august a aktualizovanej septembrovej makroekonomickej prognózy, MF SR predpokladá, že hospodárenie Sociálnej poisťovne v roku 2007 v metodike ESA 95 skončí o 0,4 mld. Sk horšie ako sa rozpočtovalo. 

Predpokladá sa, že príjmy prekročia rozpočtovanú úroveň o 2,4 mld. Sk, a to hlavne z dôvodu lepšieho výberu poistného. Výška transferu zo štátnych finančných aktív na vykrytie dopadov II. piliera sa predpokladá na úrovni schváleného rozpočtu t. j. vo výške 20, 2 mld. Sk. Zvýšenie čerpania výdavkov o 2,8 mld. Sk súvisí predovšetkým so zvýšením čerpania výdavkov poistenia. 

Na základe predbežných údajov sa predpokladá, že za rok 2007 výber príspevkov na starobné dôchodkové sporenie za cca 1,5 mil. sporiteľov zapojených do II. piliera dosiahne objem 23,7 mld. Sk, čo v porovnaní so schváleným rozpočtom predstavuje nárast o 3,5 mld. Sk. Na uvedenom zvýšení má najväčší podiel zvýšenie objemu príspevkov postúpených DSS za ekonomicky aktívne obyvateľstvo, z dôvodu rastu ich vymeriavacích základov a rastu počtu sporiteľov.  
Zdravotné poisťovne 

Hospodárenie zdravotných poisťovní sa predpokladá o 0,5 mld. Sk horšie ako sa rozpočtovalo. 

Na základe údajov skutočného hospodárenia zdravotných poisťovní za osem mesiacov tohto roka, očakávanej skutočnosti zdravotných poisťovní a aktualizovanej septembrovej makroekonomickej prognózy možno predpokladať, že hospodárenie zdravotných poisťovní dosiahne v metodike ESA 95 za rok 2007 schodok na úrovni cca 150 mil. Sk,  pri rozpočtovanom prebytku v objeme 325 mil. Sk.

Predpokladá sa, že príjmy zdravotných poisťovní prekročia rozpočtovanú úroveň o cca 5,7 mld. Sk, a to hlavne z dôvodu lepšieho výberu poistného o 5,3 mld. Sk. Na zvýšení príjmov  z lepšieho výberu poistného sa podieľajú aj nerozpočtované príjmy z ročného zúčtovania poistného v objeme cca 1,0 mld. Sk.  Očakáva sa aj vyššie plnenie nedaňových príjmov, a to vo výške cca 0,4 mld. Sk. Zároveň na strane výdavkov dochádza k zvýšeniu ich čerpania oproti rozpočtovanej úrovni o 6,2 mld. Sk. Zvýšené výdavky súvisia predovšetkým s vyšším čerpaním výdavkov poistenia o cca 4,6 mld. Sk a o 1,6 mld. Sk vyšším čerpaním výdavkov na správne činnosti zdravotných poisťovní.
Úrad pre dohľad nad zdravotnou starostlivosťou
Predpokladá sa zlepšenie hospodárenia Úradu pre dohľad nad zdravotnou starostlivosťou o cca 60 mil. Sk oproti schválenému rozpočtu. Na zlepšení hospodárenia sa podieľa jednak očakávaný vyšší príjem úradu z príspevkov od zdravotných poisťovní na činnosť úradu, ako aj nečerpanie rozpočtovaných bežných výdavkov a  výdavkov spojených s realizáciou informačného systému úradu. 
Štátne fondy

Hospodárenie štátnych fondov sa predpokladá  o 0,5 mld. Sk lepšie ako sa rozpočtovalo. 

Výrazný vplyv na hospodárenie štátnych fondov má očakávané zlepšenie hospodárenia Štátneho fondu rozvoja bývania o 0,4 mld. Sk oproti schválenému rozpočtu, a to z dôvodu zvýšenia prijatých transferov zo štátneho rozpočtu o cca 0,4 mld. Sk, pričom tieto prostriedky sú určené na poskytovanie podpory bývania formou úverov. Očakávané zlepšenie hospodárenia Národného jadrového fondu cca o 0,1 mld. Sk oproti schválenému rozpočtu tvorí aktualizácia očakávaných príjmov z príspevkov vlastníka JEZ – Slovenské elektrárne, a. s.   
Fond národného majetku SR

Hospodárenie FNM SR sa predpokladá o 0,2 mld. Sk lepšie ako sa rozpočtovalo. FNM SR očakáva oproti rozpočtu vyššie nedaňové príjmy o 0,3 mld. Sk a vyššie výdavky súvisiace s úhradou nákladov spojených s privatizáciou o 0,1 mld. Sk. Vyššie príjmy z dividend o 2,7 mld. Sk, ako boli pôvodne rozpočtované, budú do konca roka odvedené do štátnych finančných aktív, čo má neutrálny vplyv na hospodárenie FNM SR.  Zároveň FNM SR predpokladá do konca roku 2007 príjem mimoriadnych dividend od spoločnosti Slovenský plynárenský priemysel, a. s., získaných z precenenia majetku SPP, ktoré v súčasnosti predstavujú čiastku cca 8,13 mld. Sk. Ide o príjmy, ktoré nemajú charakter príjmov podľa metodiky ESA 95 a preto nebudú mať vplyv na výsledok hospodárenia verejných financií. 
Verejné vysoké školy
Oproti rozpočtu sa predpokladá zhoršenie hospodárenia verejných vysokých škôl o 0,2 mld. Sk. Zhoršenie hospodárenia je spôsobené hlavne očakávaným zvýšením čerpania bežných výdavkov, ktorých financovanie bude kryté zo zostatku prostriedkov z predchádzajúcich rokov.  
Slovenská konsolidačná,  a. s. 
Ku koncu roka 2007 sa predpokladá zhoršenie hospodárenia Slovenskej konsolidačnej, a. s. o cca 0,1 mld. Sk.  Zhoršenie hospodárenia spôsobujú hlavne úhrady súvisiace s kompenzáciou škôd, ktoré vznikli investorom pri privatizácii bánk, resp. súvisia s reštrukturalizáciou bankového sektora SR. 
Obce a vyššie územné celky 
Hospodárenie obcí a vyšších územných celkov sa predpokladá horšie o 1,2 mld. Sk ako sa rozpočtovalo. 

V nadväznosti na očakávané zvýšenie daňových príjmoch v rozpočtoch obcí a VÚC sa do konca roka  predpokladá na rovnakej úrovni aj zvýšenie ich výdavkov. VÚC zároveň oproti rozpočtu predpokladajú v roku 2007 prijať podstatne vyššie úvery ako sa pôvodne očakávalo. Podľa ich schválených rozpočtov ide o sumu 3 259,5 mil. Sk, čo je oproti rozpočtu verejnej správy zvýšenie prijatých úverov o 2 259,5 mil. Sk. VÚC predpokladajú tieto úvery použiť vo výške 2 175 mil. Sk, čo bude negatívne vplývať na ich rozpočtové hospodárenie v roku 2007. Očakávané hospodárenie VÚC tak predstavuje zhoršenie ich hospodárenia oproti rozpočtu verejnej správy na rok 2007 o 1 175 mil. Sk.

U ostatných vyššie neuvedených subjektov verejnej správy sa predpokladá hospodárenie na úrovni schváleného rozpočtu .

ODHAD SALDA VEREJNEJ SPRÁVY V METODIKE ESA95 na rok 2007
Na základe informácií uvedených v predchádzajúcej kapitole MFSR predpokladá, že deficit verejnej správy sa zníži v porovnaní s polročným materiálom nominálne o 3,1 mld. Sk, z úrovne 48,8 mld. Sk na aktuálne odhadovanú úroveň 45,7 mld. Sk. Vo vyjadrení ako podiel na HDP sa deficit zníži o ďalších 0,2% HDP z  2,7% HDP na 2,5% HDP. Faktory ovplyvňujúce výšku salda verejnej správy v roku 2007 sú uvedené v tabuľke.

Medzi hlavné pozitívne faktory, ktoré prispeli k zlepšeniu oproti polročnému materiálu, vo výške 4,9 mld. Sk je možné zaradiť vyšší odhad daňových príjmov v sume približne 700 mil. Sk, sociálnych odvodov v sume 700 mil. Sk, nedaňových príjmov štátneho rozpočtu o 200 mil. Sk, úsporu nákladov na obsluhu štátneho dlhu vo výške 600 mil. Sk, nižší nárast výdavkov na nákupy núdzových zásob ropy a ropných produktov o 1,1 mld. Sk a  úsporu výdavkov štátneho rozpočtu o 1,6 mld. Sk najmä v dôsledku nižších bežných výdavkov a úspor odhadovaného vplyvu presunutých prostriedkov na kapitálové výdavky.

Naopak, medzi negatívne vplyvy v približnej výške 1,7 mld. Sk je možné zaradiť vyššie výdavky poistenia Sociálnej poisťovne, pričom najväčšou mierou sa na náraste podieľali výdavky na starobné a invalidné dôchodky.

Aktuálny odhad salda verejnej správy v roku 2007 (mil.Sk, ESA 95)	 	 	 	
 	PM	Aktualizácia	Rozdiel	
Schodok VS po schválení jednotlivých rozpočtov v mil.Sk	52 763	52 763	0	
Schodok VS po schválení jednotlivých rozpočtov v % HDP	2,94	2,94	0	
A. Aktualizácia odhadu daňových príjmov VS v ESA95	-2 510	-3 249	-739	
 - daňové príjmy verejnej správy	-2 844	-3 848	-1 004	
 - zvýšenie výdavkov obcí a VÚC z titulu zvýšených hotovostných daní	394	638	244	
 - zníženie výdavkov na verejnoprospešný účel	-60	-39	21	
B. Aktualizácia odhadu iných ako daňových príjmov štátneho rozpočtu	-25	-230	-205	
 - príjmy z podnikania a z vlastníctva	1 237	1 250	13	
 - administratívne a iné poplatky a platby	752	526	-226	
 - iné nedaňové príjmy	-2 052	-2 410	-358	
 - úrokové príjmy	41	513	472	
C. Aktualizácia odhadu výdavkov štátneho rozpočtu	-2 300	-4 500	-2 200	
 - zvýšené čerpanie výdavkov štátneho rozpočtu (bez štátneho dlhu)	2 600	1 000	-1 600	
 - úspora výdavkov v štátnom dlhu	-4 900	-5 500	-600	
D. Hospodárenie Štátnych finančných aktív a mimorozpočtových účtov	2 833	-913	-3 746	
 - zvýšenie príjmov ŠFA (vyššie príjmy z dividend prevedené z FNM SR)	0	-2 700	-2 700	
 - dopad neúročenia term.účtov prostriedkov určených na dôchodkovú reformu	166	166	0	
 - zníženie príjmov ŠFA (mesto Žilina)	827	827	0	
 - vklad do základného imania pre Nemocnicu MO SR	100	100	0	
 - vklad do základného imania Letisková spol. Žilina, a.s. a LOBB Banská Bystrica, a.s.	0	29	29	
 - vklad do základného imania pre VOP Nováky	40	60	20	
 - zníženie mimorozpočtového účtu obmien a zámien SŠHR SR (zásoby ropy a ropných výrobkov)	1 700	605	-1 095	
E. Ostatné subjekty verejnej správy	-2 003	1 781	3 784	
 - Sociálna poisťovňa	-700	400	1 100	
 - Zdravotné poisťovne	500	475	-25	
 - Úrad pre dohľad nad zdravotnou starostlivosťou	-40	-60	-20	
 - Štátny fondy: najmä vyššie transfery zo ŠR do ŠFRB v sume 0,4 mld.Sk	-500	-500	0	
 - Fond národného majetku	-2 900	-175	2 725	
 - Verejné vysoké školy: investičné akcie kryté zo zostatkov z minulých rokov	200	175	-25	
 - Slovenská konsolidačná	200	110	-90	
 - Vyššie územné celky: vyššie prijaté a použité úvery	1 237	1 175	-62	
 - Slovenská televízia a Slovenský rozhlas	-	181	181	
Aktuálny odhad schodku VS v mil.Sk	48 758	45 652	-3 106	
Aktuálny odhad schodku VS v % HDP	2,68	2,50	-0,17	
       z toho: zlepšenie deficitu vplyvom aktualizácie odhadu HDP (v % HDP)	0,04	0,04	0,00	
(+) indikuje zvýšenie a (-) zníženie schodku verejnej správy v metodike ESA 95